IISRAELI MÄED
Tere tulemast ühisele palvereisile siia Iisraeli mägedele.
Käesolevas saatesarjas palvetame Samaaria juubeliaastat
ja Iisraeli põhjapoolsete hõimude ehk Efraimi naasmist puudutavaid asju.
Juhata, Jeesus, meie palvereisi.
Juubeliaasta tähendab Piiblis iisraellaste naasmist pärandmaale
ja praegu on Samaarias käsil esimene juubeliaasta
pärast põhjapoolsete hõimude pagendamist.
Jesaja raamatu juubeliaastaprohveteeringu järgi
algab naasmine pärandmaale sisemisest tervenemisest.
Nüüd on Jesaja juubeliaasta- prohveteeringu järgi aeg
palvetada nii Efraimile kui endale, et Jeesus vabastaks vangid
ja parandaks murtud südamed.
Seekord palvetame Jumala lastele vabanemist omavahelisest vaenust.
Täna läheme palvetama vana Kurkushi küla varemetele.
Räägime teekonnal täpsemalt, millega tegemist.
Kui Iisraeli kuningriik pärast Saalomoni kaheks lagunes,
hakkasid kaks tekkinud riiki - Juuda ja Iisrael, kohe omavahel sõdima.
Riikide esimestest kuningatest räägib Piibel järgmist:
Rehabeami ja Jerobeami vahel olid kogu aja sõjad. 2Aj 12:15
Kaheks lagunenud Jumala rahvas võitles teineteise vastu.
Kahe riigi mudel kestis Iisraelis 200 aastat,
kuni põhjapoolne riik Iisrael e Efraim maalt pagendati.
Seni käisid Juuda ja Efraimi vahel pidevad sõjad.
Kus me nüüd asume, Mia?
Sõitsime lääne suunas ja jõuame Arieli tööstuspiirkonda.
See on üks tööstustsoonidest,
kus iisraellased ja palestiinlased koos töötavad, mille vastu on EL
ja mida BDSi liikumine boikoteerida püüab.
Hoolimata boikotikatsetest
õitsevad nii see kui taamal nähtav Barkani tööstusala.
Siiagi kerkib hetkel rohkesti uusi tehasehooneid.
Millised oli Juuda ja Efraimi suhted enne Efraimi pagendamist?
Vahetult enne Efraimi pagendamist jõudis vennaste vaen kulminatsioonini.
Efraimi kuningas Pekah ründas koos Süüria kuninga Retsiniga Juudat,
sihiga vallutada Jeruusalemm.
See ei õnnestunud, kuid nad tekitasid Juuda kuningale Ahasele suurt kahju.
"Ja nad lõid teda
ning võtsid temalt hulga vange ja viisid Damaskusesse.
Ja ta anti ka Iisraeli kuninga kätte,
kes valmistas temale suure kaotuse.
Pekah, Remalja poeg,
tappis ühe päevaga Juudast sada kakskümmend tuhat,
kõik vahvad mehed. 2Aj 28:5-6
Seekord jätame auto siia.
Kõnnime veidi edasi tänasesse palvepaika.
Kuidas suhtus Juuda kuningas Aahas
Iisraeli ja Süüria ühisrünnakusse?
Aahas palus hädas abi Assuri kuningalt Tiglat-Pileserilt.
Mina olen su sulane ja su poeg.
Tule ja päästa mind Süüria kuninga ja Iisraeli kuninga käest,
kes mulle kallale kipuvad! 2Ku 16:7
Ta saatis koos abipalvega Assurisse nii enda kui templi hõbeda ja kulla.
Assuri kuningas Tiglat-Pileser kuulas ja asuski võitlusse
esmalt Süüria pealinna Damaskuse vastu.
Ta tappis Jeruusalemma rünnanud Süüria kuninga Retsini,
vallutas Damaskuse ja viis selle elanikud pagulusse.
Siin paistab õitsevat rohkesti meridriimiat.
See on omapärane taim,
mis hakkab õitsema kuid kestnud kuiva- ja kuumaperioodi järel.
Kuidagi tajub ta, et peagi tuleb vihm.
Mis sai põhjapoolse Iisraeli ja lõunapoolse Juuda suhtest edasi?
Assur vallutas vähehaaval ka põhjapoolse Iisraeli
ja viis ta pagulusse.
Juuda ja Efraim ei leppinud kunagi omavahelist vaenu ära,
vaid nende sõdimine lõppes seetõttu, et Efraim ära viidi.
Nüüd asume tänases palvepaigas.
Mis koht see on, Jyrki?
Koha nimi on Khirbet Kurkush ehk Kurkushi varemed.
Siin elas iisraellasi juba esimese templi ajal
ja see kuulus toona Efraimi hõimu maade hulka.
Siin on ka palju jälgi hilisema asustuse kohta.
Küla kalmistul on 16 hauda.
Hästisäilinud hauakoopad
arvatakse ehitusstiili järgi pärinevat teise templi ajast.
Mõnedes haudades näeb sellist kaljusse õõnestatud süvendit.
See näitab, et hauaukseks oli samasugune veeretatav kivi
nagu kunagi ka Jeesuse haual Jeruusalemmas.
Suurim ja kaunistatuim haud
meenutab samuti teise templi aegseid juutide haudu Jeruusalemmas.
Sel oli algselt neli sammast,
kuid osa neist on ajaga hävinenud.
Araabiakeelsed kirjutised pärinevad kaasajast.
Palvetame seekord,
et Jumala rahvas vabaneks omavahelisest vaenust.
Vaen, kibedus ja teineteise vastu pöördumine
pole tänagi Jumala rahva seas haruldane.
Kui Juuda palus Assurilt abi võitluseks venna vastu,
viis see kogu Efraimi hävinguni.
Kuid Juudagi hävines pea täielikult,
sest appi kutsutud Assur ründas hiljem ka Juudat ennast.
Hävingust pääses vaid Jeruusalemm.
Kui Jumala rahvas otsis võitluses teiste vastu välist abi,
ei võitnud kumbki.
Jumala rahva omavahelise vaenu taga on alati see,
et asjad Jumalaga pole korras.
Sõjas, millest teekonnal rääkisime, läks halvasti ka Juudal.
Võimulolnud kuningas Aahas oli Jumalale täielikult selja pööranud.
Teine Kuningate raamat räägib tema elust järgmist:
Ta laskis isegi oma poja käia läbi tule
nende rahvaste jäledate tegude eeskujul,
keda Issand oli ära ajanud Iisraeli laste eest.
Ta ohverdas ning suitsutas ohvrikünkail ja kõrgendikel
ja iga halja puu all. 2Ku 16:3-4
Piibel räägib, et seepärast alandas Issand Juudat,
ja too kaotas ühe lahingu teise järel.
Aahas oli kibestunud Jumala peale,
kuna too polnud teda aidanud nagu ta tahtis.
Kui Aahas läks Damaskusesse
kohtuma talle appi tulnud Assuri kuninga Tiglat-Pileseriga,
huvitus ta Süüria ebajumalatest. 2Ku 16:10-11 -
Ta nägi Damaskuses olevat altarit ja kuningas Aahas
saatis preester Uurijale altari kuju ja tegumoe, nii nagu see oli tehtud.
Ja preester Uurija ehitas altari täpselt selle eeskuju järgi,
mille kuningas Aahas oli läkitanud Damaskusest;
nõnda valmistas preester Uurija selle enne,
kui kuningas Aahas jõudis Damaskusest tagasi.
Seejärel kolis Aahas templi ohvritalitused uuele altarile.
Siis ta ohverdas Damaskuse jumalatele,
kes teda olid löönud, ja ütles:
'Kuna Süüria kuningate jumalad neid aitavad,
siis ma ohverdan neile, et nad mindki aitaksid!' 2Aj 28:23
Peagi hakkas talle asjatuna näima kogu Jeruusalemma tempel.
Ja Aahas kogus kokku Jumala koja riistad
ja raius katki Jumala koja riistad;
ta sulges Issanda koja uksed
ja tegi enesele altarid igasse Jeruusalemma nurka.
Ja ta tegi igasse Juuda linna ohvrikünkaid
teistele jumalatele suitsutamiseks. 2Aj 28:24-25
Kui Efraim ja Juuda veel omavahel sõdisid,
tegutses Jeruusalemmas prohvet Jesaja.
Jesaja raamatu peatükid 7-12 räägivad selle ajajärgu sündmustest,
kuid sellestki, et Jumal tervendab oma rahva.
Jesaja rääkis samuti, kuidas Jumal seda teeb.
Juba siis, kui Efraim ründas koos Süüria kuningaga Juudat,
saatis Jumal ta rääkima Aahasele Jeruusalemma vallutusplaanist:
See ei lähe korda ega sünni!
Sest Süüria pea on Damaskus ja Damaskuse pea on Retsin.
Ja veel kuuskümmend viis aastat -
siis on Efraim kui rahvas purustatud. Js 7:7-8
Jesaja edastas jumalakartmatule Juuda kuningale Aahasele sõnumi,
et Efraim, kes oli tulnud hävitama vend Juudat koos Süüria kuningaga,
lakkab olemast rahvas.
Jumal ei lõpeta aga sellega,
vaid Tal on lahendus hävingule, mida vendadevaheline viha kaasa tõi.
Ta lubab viletsale Juuda kuningale tunnustähe anda:
"Ennäe, neitsi jääb lapseootele ja toob poja ilmale
ning paneb temale nimeks Immaanuel. Js 7:14
Kõige viletsamal hetkel annab Jumal Vana Testamendi helgeima tõotuse
Messia ja Tema kuningriigi tulekust maa peale.
Jesaja jätkas prohveteeringuga,
et Iisraeli viletsus süveneb veelgi tänu Assuri armeele.
Ta ennustas tulevast häda järgmiselt:
Seal nad siis uitavad, vaevatud ja näljased.
Aga nälga tundes nad vihastavad ja neavad oma kuningat ja Jumalat.
Ja kui nad tõstavad pilgu üles või vaatavad maha,
siis - näe, on kitsikus ja pimedus, ahistuse süngus.
Ollakse tõugatud pilkasesse pimedusse. Js 8:21-22
Kuid sellegi suhtes kuulutab Jesaja,
et Jumala lahendus oma rahva pimedusele
on Messias Jeesus.
Jesaja tekst jätkub:
Aga ei jää pimedusse maa, kus on ahastus ...
Rahvas, kes käib pimeduses, näeb suurt valgust;
kes elavad surmavarju maal, neile paistab valgus.
Sina teed rohkeks rahva, ja valmistad talle suure rõõmu:
nad rõõmustavad sinu ees otsekui lõikusajal ollakse rõõmsad,
otsekui saaki jagades hõisatakse.
Sest tema koorma ikke ja tema õla kepi,
tema sundija vitsa sa murrad nagu Midjani päevil.
Sest iga sõjakäras sõtkutud saabas
ja veres vettinud vammus põletatakse tuleroaks.
Sest meile sünnib laps, meile antakse poeg,
kelle õlgadel on valitsus
ja kellele pannakse nimeks Imeline Nõuandja, Vägev Jumal,
Igavene Isa, Rahuvürst. Js 8:23 - 9:5
Palvetame nüüd koos, et Messias Jeesus võiks ilmuda
Efraimi ja meiegi suurima pimeduse
ning vihast ja tülitsemisest rikutud suhete keskele.
Aitäh, Isa, et oled andnud kirkaimad tõotused Jeesuse kohta
oma rahva süngeimatel hetkedel.
Aitäh, et ükski olukord pole nii hull,
et Jeesus ei saaks seal ilmuda ja seda täielikult muuta.
Tule Jeesus ja ilmu minu
ja ikka veel kodust kaugeloleva Efraimi suurimasse pimedusse.
Jeesus, kui palju on Sulle valu teinud su armsate sõdimine üksteise vastu.
Aitäh, et kandsid ristil needki patud,
millega Sind ja Su ihu on muserdatud.
Tee oma rahvas uuesti terveks.
Kallis Jeesus,
ilmu Efraimi ja minu kõigi katkiste suhete keskele.
Tule ja valluta need oma andeksandmisega.
Aitäh, et Sinu vere väest piisab
kõigi lõhutud suhete lepitamiseks ja parandamiseks.
Jesaja ise oli näinud nägemuses Jeesust juba aastaid enne seda,
kui Jumal rääkis Jeesusest kuningas Aahasele.
Teises kontekstis viitab Johannese evangeelium sellele nii:
Seda ütles Jesaja,
sest ta nägi Jeesuse kirkust ning rääkis temast. Jh 12:41
Jesaja ise räägib oma raamatus nägemusest järgmist:
Sel aastal, kui kuningas Ussija suri,
nägin ma Issandat istuvat suurel ja kõrgel aujärjel,
ja tema kuue palistused ulatusid templi seinast seina.
Temast kõrgemal seisid seeravid; igaühel neist oli kuus tiiba:
kahega ta kattis oma palet, kahega ta kattis oma jalgu
ja kahega ta lendas.
Ja need hüüdsid üksteisele ning ütlesid:
'Püha, püha, püha on vägede Issand!
Kogu maailm on täis tema au!'
Ja uksepiidad vabisesid hüüdjast häälest
ning koda täitus suitsuga. Js 6:1-4
Kohtumine Jeesusega muutis Jesaja elu
ja ta võttis vastu kutse Jumalalt.
Jesaja oli ise näinud, milline majesteet on Messias,
kellest Jumal oma rahvale räägib.
Jesaja nägi kaugemale meiegi päevadest,
aega kus Jeesus naaseb kuningana maa peale valitsema.
Suur on valitsus ja otsatu on rahu
Taaveti aujärjel ja tema kuningriigi üle,
et seda kinnitada ja toetada kohtu ja õigusega,
sellest ajast ja igavesti.
Vägede Issanda püha viha teeb seda. Js 9:6
Jesaja nägi sedagi, et Jeesuse kuningavõim on ainus,
mis suudab lõpetada Jumala rahva omavahelise vaenu.
Ei tehta paha ega kahju kogu mu pühal mäel,
sest maa on täis Issanda tundmist -
otsekui veed katavad merepõhja. Js 11:9
Palvetame koos, et Efraim ja meie võiksime täituda Issanda tundmisega,
nii et see lõpetab kogu Jumala rahva omavahelise vaenutsemise.
Isa, las Efraim õpib tundma Messias Jeesust.
Lase Efraimil ja minul muutuda Sinu tundmise väest seest väljapoole.
Jeesus, vabasta Efraim ja mindki kogu sisimasse kogunenud vihast.
Tule Jeesus, mu elus kõikjale, kus hakkan end ise kaitsma
ja enesekaitseks teiste vastu võitlema.
Lase mul õppida tundma Sind, Jeesus, oma kaitsena,
ja Sinu Vaimu oma kaitsjana ka kõigis inimsuhetes.
Vabasta mind kõigest võitlemisest rahusse Sinus.
Isa, anna mulle ja Efraimile nii sügav ilmutus Jeesuse kirkusest,
et see paljastab meie isekad ja armastuseta hoiakud.
Täida mu süda Jeesuse kuningavõimu ja rahuga.
Tervenda kogu Jumala rahva süda särama Sinu au.
Jumala plaan on koguda kõik Iisraeli hõimud tagasi siia maale,
mille Ta neile tõotas.
Juuda on osaliselt juba naasnud ja algamas on Efraimi naasmise aeg.
Jesaja ennustas, et Efraim satub pagulusse,
kuid sedagi, et selle jäänus naaseb kunagi.
Ja sel päeval sünnib,
et Iisraeli jääk ja Jaakobi soo pääsenu ei toetu enam oma peksjale,
vaid toetub ustavalt Issandale, Iisraeli Pühale.
Jääk pöördub, Jaakobi jääk, vägeva Jumala poole. Js 10:20-21
Jesaja mitte üksnes ei kuulutanud prohveteeringuid,
vaid elas ka prohvetlikku elu.
Jesaja esimese poja nimi Sear-Jaasub
tähendab 'jääk naaseb'.
Varasemates saadetes oleme rääkinud,
et juubeliaasta tähendab Piiblis Jumala rahva naasmist pärandmaale.
Oleme lugenud Jesaja 61. peatükist juubeliaastaprohveteeringut,
mis hakkas teostuma juba Jeesuse esimese tulemise ajal.
Üsna sarnane prohveteering Iisai võsust ehk Jeesusest
on kirjas ka Jesaja 11. peatükis.
Aga Iisai kännust tõuseb võrse ja võsu tema juurtest kannab vilja.
Ja tema peal hingab Issanda Vaim, tarkuse ja arukuse Vaim,
nõu ja väe Vaim, Issanda tundmise ja kartuse Vaim.
Tema õndsus on Issanda kartuses.
Ei ta mõista kohut oma silma nägemise
ega otsusta oma kõrva kuulmise järgi,
vaid ta mõistab viletsaile kohut õiguses
ja otsustab hädaliste asju maa peal õigluses;
ta lööb oma suu vitsaga maad
ja surmab oma huulte puhanguga õela. Js 11:1-4
Siin näeb Jesaja siiski juba Jeesuse teist tulemist.
Kui Jeesuse kuningriik maa peale saabub,
jõuab juubeliaasta oma lõpliku ja ülemaailmse täitumiseni.
Siis elab hunt tallega üheskoos ja panter lesib kitsekese kõrval;
vasikas, noor lõvi ja nuumveis on üheskoos
ning pisike poiss ajab neid.
Sel päeval sünnib, et Iisai juurt, kes seisab rahvaile lipuks,
otsivad paganad
ja tema asupaik saab auliseks. Js 11:6, 10
Vaid Messias Jeesus suudab oma rahva tagasi tuua
ja parandada viha poolt rikutud osaduse vendade vahel.
Salm hiljem jätkab Jesaja:
Ta tõstab rahvastele lipu, kogub Iisraeli hajutatud
ja korjab kokku Juuda pillutatud neljast maailmakaarest.
Siis lakkab Efraimi kadestamine ja hävitatakse Juuda rõhujad.
Efraim ei kadesta Juudat ja Juuda ei rõhu Efraimi. Js 11:12-13
Palvetame, et Jeesus tervendaks Jumala rahva südame,
nii et katkine rahvas saaks terveks ja paraneks.
Palvetame, et tervenemine võiks toimuda nii Juuda ja Efraimi
kui meie kõikide vahel.
Jeesus, Sina tead Juuda ja Efraimi vahelise vaenu põhjuste juurt.
Tule, Jeesus, ja tervenda murtud südamed
ja Jumala rahva sügav katkisus.
Tule Tervendajana nii Jaakobi pere kui minu enda pere haavadesse.
Isa, Sina tead, kui palju olen süüdistanud, viha pidanud
ja teistest halba rääkinud omaenda südame katkisuse tõttu.
Tervenda minu ja Efraimi süda nii, et selle kaudu voolaks Sinu rahu
ja see ei kaitseks end enam rünnates, süüdistades või kätte makstes.
Tule Jeesus, kõigisse mu inimsuhetesse
ja tervenda mu süda nii,
et võin ühineda teiste inimestega tervel, Sinu soovitud moel.
Aitäh Jeesus, et saabub Sinu rahuriik.
Aitäh, et Sinu kuningriigis ei tee keegi enam teisele halba.
Aitäh, et Su rahvas terveneb Sinu sarnaseks.
Järgmisel korral jätkame palvet
Iisraeli põhjapoolsete hõimude ja samas endagi tervenemise eest.
Valmistagem järgmist reisi juba palves ette!
Võid osaleda palvereisidel ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri